《木山引水二首》
宋代·苏辙

引水穿墙接竹梢，谷藏峰底大容瓢。
将流旋滴庐山瀑，已尽还来海上潮。
乱点落池惊睡觉，半山含润沃心焦。
瓦盆一斛何胜满，溢去犹能浸菊苗。
檐下枯槎拂荻梢，山川迤逦费公瓢。
幽泉细细流岩鼻，盆水弥弥涨海潮。
但爱坚如湖上石，谁怜收自灶中焦。
苍崖寒溜须佳荫，尚少冬青石趼苗。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。